b'\n_START_ARTICLE_\nDarilo treh kraljev\n_START_SECTION_\nZgodba\n_START_PARAGRAPH_\nJames Dillingham Young, kraj\xc5\xa1e Jim, in njegova \xc5\xbeena Della sta mlada poro\xc4\x8denca, ki se zelo ljubita. Njuno ekonomsko stanje je slabo, saj si lahko le s te\xc5\xbeavo privo\xc5\xa1\xc4\x8dita enosobno stanovanje. Della se odlo\xc4\x8di, da bo Jimu za bo\xc5\xbei\xc4\x8d podarila kovinski pa\xc5\xa1\xc4\x8dek za njegovo ro\xc4\x8dno uro, ki stane 21 dolarjev, ona pa ima le 1 dolar in 87 centov. Della ugotovi, da so edina vredna stvar, ki jo ima, njeni lasje, zato se odlo\xc4\x8di, da si bo postrigla lase, da bi lahko s pridobljenim denarjem Jimu kupila darilo. Ko napo\xc4\x8di \xc4\x8das za izmenjavo daril, Jim Delli podari \xc4\x8dudovit set glavnikov iz \xc5\xbeelvjega oklepa in draguljev za njene dolge rjave lase, ki so neko\xc4\x8d segli vse do kolen. Ko razo\xc4\x8daran ugotovi, da si jih je postrigla, sledi nov \xc5\xa1ok, ko Della Jimu podari pa\xc5\xa1\xc4\x8dek za ro\xc4\x8dno uro. Kajti Jim prav tako ni imel denarja za darilo in je prodal svojo ro\xc4\x8dno uro, da bi svoji \xc5\xbeeni kupil glavnike. \xc4\x8ceprav sta tako oba razo\xc4\x8darana, ker sta bili njuni darili neuporabni, sta vseeno zadovoljna z dariloma, ki predstavljata njuno ljubezen._NEWLINE_Zgodba se zaklju\xc4\x8di z avtorjevim vlo\xc5\xbekom, saj avtor njuno dejanje vzajemnega \xc5\xbertvovanja svojih dragocenosti primerja z zgodbo svetih treh kraljeh:_NEWLINE_Sveti trije kralji so, kot veste, bili modri mo\xc5\xbeje - \xc4\x8dudovito modri mo\xc5\xbeje - ki so novorojenemu kralju Judov v jasli prina\xc5\xa1ali darila. Oni so izumili umetnost dajanja bo\xc5\xbei\xc4\x8dnih daril. Bili so modri, njihova darila so bila nedvomno modra, mogo\xc4\x8de so celo omogo\xc4\x8dali mo\xc5\xbenost izmenjave v primeru podvajanja. In na tem sem ohlapno zgradil dolgo\xc4\x8dasno kroniko dveh prismojenih otrok v stanovanju, ki sta druga za drugega povsem nespametno \xc5\xbertvovala najve\xc4\x8dja zaklada svojega doma. Toda v zadnji besedi modrim teh dni naj bo povedano, da sta bila onadva najmodrej\xc5\xa1a izmed vseh, ki dajejo darila. Od vseh, ki dajejo in prejemajo darila, onadva sta najmodrej\xc5\xa1a. Povsod sta najmodrej\xc5\xa1a. Onadva sta sveta kralja.'